google/wiki40b huggingface dataset:
Γενικές εκλογές στην Παραγουάη (2013)

Γενικές εκλογές  διεξήχθησαν στις 21 Απριλίου 2013 και έπειτα από αυτές επέστρεψε στην εξουσία το κόμμα Κολοράδο, που κυβέρνησε τη χώρα επί 60 χρόνια μέχρι το 2008, οπότε είχε ηττηθεί στις εκλογές εκείνης της χρονιάς. Ο υποψήφιος του Κολοράδο, Οράσιο Κάρτες, κέρδισε τις προεδρικές εκλογές, με ποσοστό 48,4% έναντι 39% για τον αντίπαλό του,  Εφραΐν Αλέγρε του συνασπισμού της Παραγουάης Αλέγρε. Το Κόμμα Κολοράδο κέρδισε επίσης τις περισσότερες έδρες στη Γερουσία και στη Βουλή των Αντιπροσώπων.

Πλαίσιο

Συνολικά 11 ήταν οι υποψήφιοι στις προεδρικές εκλογές.
Η οργάνωση Δημοσιογράφοι Χωρίς Σύνορα κατήγγειλαν τις συνθήκες διεξαγωγής των εκλογών, ότι "η Παραγουάη εξακολουθεί να είναι μια επικίνδυνη χώρα για τους δημοισογράφους".
Μπάμπης Λαζαρίδης

Βιογραφικό

Γεννήθηκε στις 4 Μαΐου του 1968 στην Καβάλα.
Ο Μπάμπης Λαζαρίδης άρχισε να δραστηριοποιείται στην νύχτα ανοίγοντας το νυχτερινό κέντρο «Μούσες» στη Λεωφόρου Συγγρού. Το νυχτερινό κέντρο αρχίζει να μπαίνει ενεργά στην νυχτερινή ζωή της Αθήνας, φιλοξενώντας μεγάλα ονόματα του ελληνικού τραγουδιού. Μερικοί εξ' αυτών ο Θέμης Αδαμαντίδης, η Νάνσυ Αλεξιάδη, η Αγγελική Ηλιάδη και ο Γιώργος Χρήστου. Οι συγκεκριμένοι πλαισίωναν και το τελευταίο σχήμα του νυχτερινού κέντρου μέχρι και τη δολοφονία του Λαζαρίδη τον Δεκέμβρη του 2008. Σημαντικοί παράγοντες στην απογείωση των «Μουσών» ήταν επίσης ο Χρήστος Δάντης, ο Αντύπας, ο Χρήστος Μενιδιάτης, ο Χρήστος Πάζης και ο Γιάννης Τάσσιος.

Προσωπική ζωή

Το 1992 ο Μπάμπης Λαζαρίδης γνωρίζει την Πόπη Μαλλιωτάκη. Οι δυο τους το 1999 παντρεύονται και αποκτούν μαζί ένα παιδί, τον Βασίλη (1 Ιανουαρίου 2000). Ο Λαζαρίδης με τη Μαλλιωτάκη δεν πήραν διαζύγιο ποτέ επίσημα, ωστόσο ο επιχειρηματίας από το 2004 διατηρούσε σχέση με την επίσης τραγουδίστρια Αγγελική Ηλιάδη. Ο Λαζαρίδης και η Ηλιάδη απέκτησαν έναν γιο, τον Μπάμπη (2005). Παρά τη γέννηση του παιδιού τους όμως, Λαζαρίδης και Ηλιάδη δεν παντρεύτηκαν ποτέ.

Η συνέντευξη, η δολοφονία και τα ΜΜΕ

Τον Νοέμβριο του 2007 ο Λαζαρίδης είχε δώσει μία προφητική συνέντευξη σε καθημερινή εφημερίδα. Σύμφωνα με το δημοσίευμα της εφημερίδας, ο επιχειρηματίας γνώριζε και είχε αντιληφθεί τι θα του συνέβαινε 13 μήνες αργότερα. Ώσπου τον Δεκέμβριο του 2008 ήρθε η εκτέλεση του, από τα πυρά αγνώστων στην περιοχή της Βούλας, μπροστά στα μάτια της συντρόφου του, Αγγελικής Ηλιάδη. Τα ΜΜΕ ασχολήθηκαν για πολλά χρόνια με τη δολοφονία Λαζαρίδη και με την προσωπική του ζωή. Η «μαφιόζικη» εκτέλεση του επιχειρηματία, θεωρείται μία από τις πιο πολυσυζητημένες δολοφονίες στην Ελλάδα.
Νογιεμπεριάν

Ετυμολογία

Το Νογεμπεριάν ήταν γνωστό ως Μπαράν μέχρι το 1937. Σύμφωνα με τον ιστορικό Μακάρ Μπαρχουνταριάντς, το παλιό όνομα Μπαράν ή Παράν (αρμενικά: Պարանա) είναι μια διαλεκτική μορφή της αρμενικής λέξης απαράν (αρμενικά: ապարան), που σημαίνει παλάτι.
Το 1938, μετονομάστηκε σε Νογεμπεριάν (που σημαίνει πόλη του Νοεμβρίου) από τους Σοβιετικούς, για να τιμήσει την είσοδο του Σοβιετικού Κόκκινου Στρατού στην Αρμενία που έλαβε χώρα στις 29 Νοεμβρίου 1920.
Προεδρικές εκλογές στην Ακτή Ελεφαντοστού 2015

Προεδρικές εκλογές στην Ακτή Ελεφαντοστού έγιναν στις 25 Οκτωβρίου 2015. Επανεξελέγη ο πρόεδρος Αλασάν Ουαταρά με ποσοστό 83,6% των ψήφων επικρατώντας του Πασκάλ Αφί Ενγκεσάν.

Πλαίσιο

Ο Πρόεδρος της Ακτής Ελεφαντοστού εκλέγεται για θητεία 5 ετών με το σύστημα 2 γύρων με απλή πλειοψηφία του 50% , απαιτούμενη για να αποφευχθεί ο δεύτερος γύρος. Σύμφωνα με το Σύνταγμα του 2000, οι υποψήφιοι μπορούν να διεκδικήσουν μέχρι 2 συνεχόμενες προεδρικές θητείες.
Ο Αλασάν Ουαταρά για πρώτη φορά εξελέγη πρόεδρος το 2010 και κατήλθε ξανά για τις προεδρικές εκλογές.
Το αντιπολιτευόμενο Λαϊκό Μέτωπο της Ακτής Ελεφαντοστού (FPI) κάλεσε σε αποχή από τις εκλογές σε ένδειξη διαμαρτυρίας για τη διεξαγωγή δίκης του πρώην προέδρου Λοράν Γκμπαγκμπό από το Διεθνές Ποινικό Δικαστήριο. Ο υποψήφιος για τις προεδρικές εκλογές Πασκάλ Αφί Ενγκεσάν κατήγγειλε την φυλάκιση του Γκμπαγκμπό και τις πολιτικές συνθήκες επί προεδρίας του Ουαταρά.
Μερικοί σκληροπυρηνικοί του FPI δεν επιθύμησαν τη συμμετοχή τους στις εκλογές όσο καιρό ήταν ο Γκμπαγκμπό φυλακισμένος, ωστόσο άλλοι αισθάνθηκαν την ανάγκη να εμπλακούν στην εκλογική διαδικασία.
Σεφίκ Τζαφέροβιτς

Προσωπική ζωή

Γεννημένος στην βοσνιακή πόλη Ζαβιντόβιτσι το 1957, ολοκλήρωσε τις γυμνασιακές του σπουδές στη γενέτειρά του. Στη συνέχεια αποφοίτησε από τη Νομική Σχολή του Πανεπιστημίου του Σαράγεβο το 1979.Εργάστηκε σε δικαστικά ιδρύματα και στην αστυνομία στη γενέτειρά του και στην πόλη Ζένιτσα ως το 1996. Είναι παντρεμένος με τη Βιλντάνα και έχουν δύο παιδιά (Jasmin και Jasmina).

Πολιτική σταδιοδρομία

Το 1996 εξελέγη στο συμβούλιο του καντονιού Ζένιτσα-Ντομπόι και την ίδια χρονιά αντιπρόσωπος στη Βουλή της Ομοσπονδίας της Βοσνίας και Ερζεγοβίνης. Τέσσερα χρόνια μετά αναδείχθηκε βουλευτής της Βουλής της Βοσνίας και Ερζεγοβίνης. Στις γενικές εκλογές του 2002 εξελέγη βουλευτής και το 2014 πέτυχε ξανά να εκλεγεί βουλευτής, συγκεντρώνοντας 30.000 ψήφους. Έπειτα από τη διεξαγωγή των εκλογών του 2018, ο Τζαφέροβιτς εξελέγη μέλος του Προεδρείου της Βοσνίας και Ερζεγοβίνης για τους Βόσνιους Μουσουλμάνους με ποσοστό άνω του 36% των ψήφων.
Πανελλήνιο πρωτάθλημα στίβου ανδρών 1955

Το ΜΑ΄ Πανελλήνιο πρωτάθλημα στίβου ανδρών 1955 διεξήχθη από τις 4 ως τις 6 Ιουνίου 1955 στο Παναθηναϊκό Στάδιο στην Αθήνα, χωριστά από το αντίστοιχο Πανελλήνιο πρωτάθλημα στίβου γυναικών 1955. Πρωταθλητής αναδείχθηκε ο Παναθηναϊκός Α.Ο.

Χρονικό

Στους αγώνες δήλωσαν συμμετοχή πάνω από 330 αθλητές από 25 και πλέον συλλόγους από όλη την Ελλάδα. Πρωταθλητής σύλλογος αναδείχθηκε για πρώτη φορά στην ιστορία του ο Παναθηναϊκός Α.Ο. σπάζοντας τη μακροχρόνια κυριαρχία του Εθνικού Αθηνών που επικρατούσε συνεχώς από το 1937. Η επικράτηση του ΠΑΟ αποτέλεσε την απαρχή μιας νέας κυριαρχίας, αφού οι "πράσινοι" κράτησαν την πρωτιά στο πρωτάθλημα ανδρών επί είκοσι χρόνια, ως το 1974.
Εκτός βαθμολογίας ήταν το πρωτάθλημα μαραθωνίου που είχε διεξαχθεί στις 22 Μαΐου στη διαδρομή Στάδιο-Πικέρμι-Στάδιο. Παρομοίως, τα πρωταθλήματα πεντάθλου, δεκάθλου που έγιναν το φθινόπωρο.
Θηλή

Η θηλή  (ή ρώγα στην καθομιλουμένη) είναι η μικρή προεξοχή στο  χρωματισμένο μέρος του δέρματος στην εμπρόσθια όψη του μαστού. Είναι περιτριγυρισμένο από την θηλαία άλω. Λειτουργίες της είναι κατά κύριο λόγο, η έκκριση του  μητρικού γάλακτος κατά τη διάρκεια της θήλασης και κατά δευτερεύοντα λόγο η σεξουαλική διέγερση μέσω των ερεθισμών της, δεδομένου ότι συμπεριλαμβάνεται στις ερωτογενείς ζώνες του σώματος.

Δομή

Κατά μέσο όρο, η θηλή έχει 1 εκ. διάμετρο. Περιλαμβάνει τα στόμια των αγωγών γάλακτος και την θηλαία άλω που αποτελείται από διαμήκεις ίνες και κυκλικές ίνες, λειτουργώντας ως σφιγκτήρας για να επιτευχθεί η στύση του μαστού.

Διόγκωση

Υπό την επίδραση του κρύου ή της σεξουαλικής διέγερσης, οι θηλές διογκώνονται από την ωκυτοκίνη.

Ευαισθησία

Τα γενεαλογικά είναι περισσότερο ή λιγότερο ευαίσθητα σε διαφορετικούς ανθρώπους, και μπορεί να είναι πολύ επίπονης συστολής.

Χρήση στην ιατρική

Η χειρονομία στη θηλή παλαιότερα μπορούσε να χρησιμοποιηθεί για τη διάγνωση του κώματος. Ωστόσο, έπεσε σε αχρηστία γιατί μπορεί να θεωρηθεί άσεμνη επίθεση και προτιμάται το τσίμπημα της παλάμης του χεριού, το οποίο είναι επίσης λιγότερο επίπονο.

Χρήση

Για μεγάλο χρονικό διάστημα οι γυναίκες ήθελαν να αποτρέψουν την ένδειξη των ανάγλυφων θηλών τους μέσα από τα ρούχα τους με καλύμματα θηλών ή άλλα αξεσουάρ, όπως κοχύλια, ασπίδες θηλών κλπ. Τώρα, η τάση φαίνεται να αντιστρέφεται: υπάρχουν σουτιέν, τα λεγόμενα  Redresse-seins, που αποκαλύπτουν τις θηλές κάτω από στενά ρούχα, ακόμη και με πλαστές θηλές.
Μερικές πρακτικές  σαδομαζοχισμού αφορούν τη θηλή.
Γεγκόρ Κριντ

Βιογραφία και Καριέρα

Ο Ιγκόρ  Μπουλάτκιν γεννήθηκε στις 25 Ιουνίου του 1994 στη Πένζα. Ο πατέρας του Νικολάι Μπουλάτκιν, ανήκει στην μεγαλύτερη ρωσική εταιρεία παραγωγής ξηρών καρπών. Η μεγαλύτερη αδερφή του, Πωλίνα, είναι τραγουδίστρια και ηθοποιός, που ζει και εργάζεται στις ΗΠΑ. Για να προχωρήσει την καριέρα του μετακόμισε στη Μόσχα.
Επίπεδη σπείρα

Η Επίπεδη σπείρα (Planispiral) είναι μια δομή, στην οποία ένα σωληνωτό κέλυφος είναι σπειροειδές στο οριζόντιο επίπεδο και η διάμετρός του αυξάνεται απομακρυνόμενη από τον άξονα περιελίξεως. Αυτός ο όρος συνήθως χρησιμοποιείται για την περιγραφή κοχυλιών γαστερόποδων . Πολλά κεφαλόποδα και σωληνωτά σκουλήκια μπορούν επίσης να έχουν κέλυφος επίπεδης σπείρας (Allaby and Allaby, 1999).
Κυριακός Πιττάκης

Βιογραφία

Γεννήθηκε στου Ψυρρή της Αθήνας και η οικογένεια του ήταν από τις παλιότερες της περιοχής. Συμμετείχε ως αγωνιστής στην επανάσταση του 1821 και το 1824 πήγε στην Κέρκυρα για να σπουδάσει στην Ιόνιο Ακαδημία. Το 1833 ίδρυσε μαζί με άλλες εξέχουσες προσωπικότητες την εν Αθήναις Αρχαιολογική Εταιρεία, της οποίας διετέλεσε γραμματέας & αντιπρόεδρος. Το 1836 διετέλεσε έφορος αρχαιοτήτων του νεοϊδρυθέντος ελληνικού κράτους, σε μία εποχή κατά την οποία η αρχαιολογία και ειδικότερα η Ελληνική είναι φορτισμένη με την ιδεολογία του ρομαντισμού, τη στροφή προς το παρελθόν και την ανακάλυψη της αρχαϊκής Ελλάδας, που ζούσε έως τότε στη σκιά του κλασικού ιδεώδους. Όπως όλες οι αρχαιολογικές σχολές του 19ου αιώνα, έτσι και η ελληνική οδήγησε την αρχαιογνωσία στην υπηρεσία του εθνικισμού, με κύριο στόχο της αποκάλυψη του πολιτισμού των προγόνων και τη διεκδίκηση της ιστορικής συνέχειας. 
Ο Κυριακός Πιττάκης είναι ο άνθρωπος στον οποίο οφείλεται η απόφαση για την ίδρυση του Μουσείου της Ακρόπολης κατά τον χρόνο της εφορείας του. Ωστόσο οι εργασίες ξεκίνησαν ένα χρόνο μετά, επί εφορείας Παναγιώτη Ευστρατιάδη, στην θέση που πρότειναν οι Θεόφιλος Χάνσεν και Κυριακός Πιττάκης. Στον ίδιο επίσης οφείλεται σε μεγάλο μέρος η ίδρυση του περιοδικού Αρχαιολογική Εφημερίς (1837), το οποίο από το 1837 ως το 1860, κατά την πρώτη δηλαδή περίοδό του περιοδικού, ήταν κρατικό δημοσίευμα, συντασσόταν και εκδιδόταν σχεδόν μόνο από τον Κυριακό Πιττάκη και περιείχε εκθέσεις και μελέτες σχετικές με ανασκαφές και ευρήματα της Γενικής Εφορείας και των Αρχαιολογικών Πρακτικών και η ανακάλυψη της πηγής της Εμπεδούς (1822) στις υπώρειες της Ακρόπολης.
Στον Κυριακό Πιττάκη χρεώνεται το επεισόδιο παραπλάνησης του γνωστού Τυρολέζου ιστορικού Γιάκομπ Φίλιπ Φαλμεράυερ με πλαστό υλικό που αποδείκνυε ότι δεν υπήρχαν Έλληνες στην περιοχή της Πελοποννήσου. Είναι αλήθεια ότι μεσούσης της θεωρίας Φαλμεράυερ, ο Πιττάκης προσπαθούσε να μαζέψει υλικό που θα του χρησίμευε ως απόδειξη, ότι οι σημερινοί κάτοικοι της Ελλάδας είναι απόγονοι των αρχαίων Ελλήνων. Ωστόσο, θα πρέπει να ληφθεί υπ' όψιν το γεγονός ότι παρόλο που ο Πιττάκης ως αγωνιστής της Επανάστασης και μέλος της Φιλικής Εταιρείας επιθυμούσε με πάθος την απόδειξη της ιστορικής συνέχειας των Ελλήνων, απόδειξη για την οποία υπέπεσαν σε σαφή λάθη οι Έλληνες ιστοριογράφοι της περιόδου, δεν έχει τεκμηριωθεί η πλαστογραφία προς την μία ή την άλλη κατεύθυνση και συνεπώς οποιασδήποτε μορφής χαρακτηρισμοί απέχουν από το να είναι τεκμηριωμένα αληθείς. Άλλωστε, η χρονιά κατά την οποία επισκέπτεται ο Φαλμεράυερ την Ελλάδα είναι εκείνη κατά την οποία ο Πιττάκης συγκεντρώνει και προσπαθεί, παρά την έλλειψη στέρεης αρχαιολογικής γνώσης, να ταξινομήσει ένα τεράστιο υλικό διάσπαρτων κλασικών και βυζαντινών γλυπτών μνημείων, για τα οποία δημιουργεί ανάλογες συλλογές. Η συγκέντρωση ενός τέτοιου όγκου αρχαιολογικής μαρτυρίας από διακριτές περιόδους της ελληνικής ιστορίας ήταν πιθανώς η καλύτερη απάντηση του Πιττάκη προς τη θεωρία του Φαλμεράυερ, για την οποία βέβαια δεν είναι δυνατόν να ισχυριστεί κανείς πλαστογραφία.
Απεβίωσε στις 23 Οκτωβρίου του 1863 και ήταν νυμφευμένος με την Αικατερινή Μακρή, αδελφή της Θηρεσίας.
Πωλ Σεζάν

Ζωή και έργο

Ο Σεζάν γεννήθηκε στην Αιξ-αν-Προβάνς της Γαλλίας όπου και πέρασε τα πρώτα του μαθητικά χρόνια. Την περίοδο 1859-1861 σπούδασε νομικά ενώ παράλληλα παρακολουθούσε και μαθήματα ζωγραφικής. Παρά τις αντιδράσεις του πατέρα του, αποφάσισε να ακολουθήσει το καλλιτεχνικό στάδιο και για το σκοπό αυτό, το 1861 επισκέφτηκε το Παρίσι μαζί με τον συγγραφέα Εμίλ Ζολά, με τον οποίο συνδεόταν φιλικά. 
Κατά την παραμονή του στο Παρίσι γνωρίστηκε με τον Καμίλ Πισαρό και άλλους καλλιτέχνες που ανήκαν στο κίνημα του ιμπρεσιονισμού. Ο Σεζάν επηρεάστηκε σημαντικά από τους ιμπρεσιονιστές ζωγράφους, ωστόσο πρόσθεσε και προσωπικά χαρακτηριστικά στους πίνακες του. Σύμφωνα με τον ίδιο, ήθελε να μετατρέψει τον ιμπρεσιονισμό "σε κάτι στέρεο που διαρκεί όσο και η τέχνη που εκτίθεται στα μουσεία". Η μεγαλύτερη συνεισφορά του στον ιμπρεσιονισμό θεωρείται η πρόσθεση καθαρών γεωμετρικών στοιχείων που αργότερα επηρέασαν και το κίνημα του κυβισμού.
Σε όλη τη διάρκεια της σταδιοδρομίας του συμμετείχε σε λίγες εκθέσεις -- μεταξύ των οποίων ανήκουν και οι κοινές εκθέσεις των ιμπρεσιονιστών -- ενώ έζησε και αρκετά απομονωμένος, στην Προβηγκία της νότιας Γαλλίας, μακριά από το Παρίσι που αποτελούσε το κέντρο της καλλιτεχνικής δραστηριότητας της εποχής. Τα έργα του επικεντρώνονται σε μία περιορισμένη θεματολογία και κυρίως σε θέματα νεκρής φύσης, τοπίων και προσωπογραφιών.
Πέθανε στις 22 Οκτωβρίου του 1906 από πνευμονία.
Νίκος Ξανθόπουλος

Βιογραφία

Γεννήθηκε στην Αθήνα. Σπούδασε στη Σχολή του Εθνικού θεάτρου. Ηθοποιός της σκηνής από το 1957 ως το 1963, αφοσιώθηκε τελικά στον κινηματογράφο. Στο Εθνικό Θέατρο, μαθητής ακόμα, συμμετείχε ως μέλος του χορού, σε διάφορες τραγωδίες, περιοδεύοντας στο εξωτερικό.

Θέατρο

Η πρώτη επαγγελματική εμφάνιση στο θέατρο, έγινε με το Θίασο Κατερίνας, στην κομεντί "Βιργινία". Συνέχισε στο ελεύθερο θέατρο με διάφορους ρόλους: "Η κυρία δε με μέλει", "Λα μάμα", "Ηλέκτρα" (Θίασος Ροντήρη, όπου έπαιξε το ρόλο του Ορέστη), "Είσοδος υπηρεσίας", "Σκάνδαλα στην εξοχή" και το "Τραγούδι του νεκρού αδερφού" (Θίασος Κατράκη).

Κινηματογράφος

Η πρώτη εμφάνιση στον κινηματογράφο έγινε το 1958, στην ταινία "Τό εισπρακτοράκι", αλλά ως κινηματογραφικός πρωταγωνιστής, καθιερώθηκε από τους Δημήτριο Καράμπελα και τον Απόστολο Τεγόπουλο (Κλακ Φιλμ), με τους οποίους ξεκίνησε αποκλειστική συνεργασία από το 1964 μέχρι το 1971, σε μουσικές δραματικές ταινίες. Για τις ανάγκες των ταινιών έκανε τον τραγουδιστή υπό την καθοδήγηση του Απόστολου Καλδάρα και της Ευτυχίας Παπαγιαννοπούλου. Ανάμεσα στις υπόλοιπες, πρωταγωνίστησε σε 30 δραματικές ταινίες, στις οποίες ερμήνευσε 300 τραγούδια.

Τραγούδι

Το 1970 ίδρυσε δικό του θίασο και περιόδευσε στην Ελλάδα. Αργότερα σταμάτησε τις εμφανίσεις του στον κινηματογράφο και μεταπήδησε στο λαϊκό τραγούδι. Έχει κυκλοφορήσει 9 δίσκους και 55 σινγκλς. Στην τηλεόραση πρωτοεμφανίστηκε στη σειρά "Αγρίμια".
Έλενορ Άμποτ

Πρώτα χρόνια και εκπαίδευση

Η Έλενορ Πλάιστεντ γεννήθηκε στο Λίνκολν του Μέιν. Σπούδασε τέχνη στη Σχολή Σχεδίου για Γυναίκες της Φιλαδέλφεια, στην Ακαδημία των Καλών Τεχνών της Πενσυλβάνια και στο Παρίσι στην Académie des Beaux-Arts όπου και τα έργα της εκτέθηκαν. Η Άμποτ επέστρεψε πίσω στη Φιλαδέλφεια το 1899. Επηρεάστηκε σημαντικά από τον Χάουαρντ Πάυλ, που ήταν καθηγητής της στο Ινστιτούτο Ντρέξελ. Έλεγε  αργότερα στη ζωή της που δημιούργησε τα αγαπημένα της κομμάτια τέχνης κάτω από την καθοδήγησή του.

Καριέρα

Η Άμποτ, γνωστή για τις εικονογραφήσεις βιβλίων ήταν επίσης ζωγράφος τοπίων, πορτρέτων και σκηνικών συμπεριλαμβανομένων των έργων της για την παραγωγή του Θεάτρου Χέτζροου, «Ο Αυτοκράτορας Τζόουνς». Έχει δημιουργήσει εικονογραφήσεις για το  περιοδικό Harper's Magazine, την εφημερίδα Saturday Evening Post και το περιοδικό Scribner's. Η Άμποτ δημιούργησε εικονογραφήσεις για βιβλία όπως το Νησί του θησαυρού και Απαγωγή του Ρόμπερτ Λούις Στίβενσον, την Οικογένεια Ελβετών Ροβινσώνων του Γιόχαν Βυς, Ένα παλιομοδίτικο κορίτσι της Λουίζα Μέι Άλκοτ  καθώς και τα Παραμύθια των αδελφών Γκριμ.
«Η Έλενορ Άμποτ αγαπά τα παραμύθια της και κανένα παιδί που λαμβάνει ένα τέτοιο βιβλίο δεν θα απογητευθεί... Η Έλενορ Άμποτ επιφανειακά δεν είναι μια έξυπνη καλλιτέχνης. Το δραστήριο, δυναμικό αλλά όμως ιδεαλιστικό μυαλό της έχει υποταχθεί και καθοδηγεί τα μεγάλα ευαίσθητα δάχτυλά της που κρατούν το πινέλο με τις ακουαρέλες.»
- Evan Nagel Wolf, 1919
Επαρχία Μαγκτιμγκούλι

Η επαρχία Μαγκτιμγκούλι (πρώην όνομα: Επαρχία Γκαρρυγκάλα) είναι μια επαρχία στην περιφέρεια Μπαλκάν του δυτικού Τουρκμενιστάν. Το διοικητικό κέντρο της επαρχίας είναι το Γκαρρυγκάλα.
Κλονίος

Στην ελληνική μυθολογία με το όνομα Κλονίος (< κλονέω (τραντάζω, σπρώχνω), «ο σείστης, αυτός που τραντάζει») είναι γνωστός ο ένας από τους 5 αρχηγούς των Βοιωτών στον Τρωικό Πόλεμο.Ηταν γιος του Αλέκτορα και πήρε μέρος σε πολλές μάχες εναντίον των Τρώων ως ηγεμόνας στρατού και 12 πλοίων. Σκοτώθηκε από τον Αγήνορα.
Ροδρίγο Αλφόνσος δε Λεόν

Βιογραφία

Ήταν νόθος γιος του Αλφόνσου Θ΄ του Λεόν και της ερωμένης του Αλδόνθα Μαρτίνεθ, κόρης του Μαρτίν Γκόμες δε Σίλβα. 
Η μητέρα του το 1911 εισήλθε στη συνοδεία της Τερέζας των Καπετιδών, κόρης του Σάντσο Α΄ της Πορτογαλίας, όταν η τελευταία παντρεύτηκε τον Αλφόνσο Θ΄ της Λεόν.
Ο Ροδρίγο-Αλφόνσος απεβίωσε το 1968 σε ηλικία τουλάχιστον 60 ετών.

Οικογένεια

Νυμφεύτηκε την Ινές Ροντρίγκεθ δε Καμπρέρα.
Απαρτχάιντ έργου

Το απαρτχάιντ έργου ή εργοαπαρτχάιντ ή εργοδιάκριση ή διάκριση έργου στην Εργοθεραπεία είναι ο όρος που υποδηλώνει ότι διαφορετικά άτομα, ομάδες και κοινότητες μπορεί να στερηθούν ουσιώδους και σκόπιμης δραστηριότητας μέσω του διαχωρισμού τους λόγω κοινωνικών, πολιτικών, οικονομικών παραγόντων και για λόγους κοινωνικής θέσης.
Το απαρτχάιντ έργου μπορεί να εμφανιστεί λόγω φυλής, αναπηρίας, ηλικίας, φύλου, σεξουαλικότητας, θρησκευτικών προτιμήσεων, πολιτικών απόψεων και πεποιθήσεων. Ένα περιβάλλον υπό καθεστώς πολέμου μπορεί επίσης να συμβάλει στο απαρτχάιντ έργου, στο οποίο οι περιορισμοί του πολέμου εμποδίζουν τους ανθρώπους που ζουν στο επίκεντρο των πολεμικών γεγονότων από την πρόσβαση στα παλιά τους έργα. Οι Εργοθεραπευτές αναγνωρίζουν ότι πολλοί άνθρωποι οι οποίοι αντιμετωπίζουν απαρτχάιντ έργου δεν έχουν τη δυνατότητα να επιλέγουν ελεύθερα τα έργα τους και ως εκ τούτου βρίσκονται σε μειονεκτική θέση. Η υγεία και η ευημερία των εν λόγω ατόμων, ομάδων και κοινοτήτων τίθενται σε κίνδυνο λόγω της στέρησης νόημα ουσιωδών και σκόπιμων δραστηριοτήτων.
Υπό το φως της καθημερινής ύπαρξης, κάθε άνθρωπος θα πρέπει να είναι ισότιμος με τους άλλους, ασχέτως της οικονομικής και πολιτικής κατάστασής του, της κατάστασης της υγείας του ή της κοινωνικής του θέσης. Το εργοαπαρτχάιντ εκθέτει την πραγματικότητα που βιώνουν ορισμένοι άνθρωποι οι οποίοι μπορεί να είναι σε επίπεδο έργου πιο ίσα (occupationally more equal) από άλλους.
Τριβίδι Φωκίδας

Γεωγραφία - Ιστορία

Το Τριβίδι βρίσκεται στις ανατολικές πλαγιές των Βαρδουσίων, Α από το Διακόπι και ΒΑ από το Κλήμα Λιδωρικίου. Οι περισσότεροι κάτοικοί του έχουν μετακινηθεί σε άλλες περιοχές, όπως τα Μεσόγεια Αττικής, με αποτέλεσμα το χωριό να ερημώνει. Οι εναπομείναντες ασχολούνται με την κτηνοτροφία που τα παλιότερα χρόνια άκμαζε. Αξιοθέτα της γύρω περιοχής τα εξωκλήσσια του Αγίου Νικολάου και του Προφήτη Ηλία.
Γ.Σ. Κρόνος Αγίου Δημητρίου

Ιστορική αναδρομή

Το τμήμα ανδρικής καλαθοσφαίρισης του Κρόνου έχει να επιδείξει σημαντικές επιτυχίες σε τοπικό επίπεδο. Συγκεκριμένα αγωνιζόμενο στα πλαίσια της Ε.Σ.ΚΑ.Ν.Α. έχει κατακτήσει δύο φορές το Πρωτάθλημα (2000 · 2005) και τρεις φορές το Κύπελλο (2001 · 2002 · 2004). Τρεις ακόμη φορές υπήρξε φιναλίστ του Κυπέλλου Ε.Σ.ΚΑ.Ν.Α., ενώ έχει αγωνιστεί δύο φορές σε προημιτελικό του Κυπέλου Ελλάδας.
Στις εθνικές κατηγορίες, η υψηλότερη στην οποία έχει ποτέ φτάσει ο σύλλογος είναι η Α2 Εθνική.
Την τελευταία δεκαετία η ομάδα του Κρόνου, με εξαίρεση τις περιόδους 1999-00 και 2004-05, που αναφέρθηκαν παραπάνω, αγωνίστηκε στο πρωτάθλημα της Γ' Εθνικής Κατηγορίας, κατακτώντας στις περισσότερες περιπτώσεις κάποια θέση στην πρώτη πεντάδα, με υψηλότερη την 3η κατά την αγωνιστική περίοδο 2006-07.
Κατά την αγωνιστική περίοδο, 2007-08, ο σύλλογος ολοκλήρωσε τις αγωνιστικές του υποχρεώσεις στην 5η θέση της τελικής βαθμολογικής κατάταξης της Γ' Εθνικής. Την επόμενη χρονιά, 2008-09, τερμάτισε μία θέση υψηλότερα πάντα στην ίδια κατηγορία και όμιλο. Η επόμενη περίοδος, 2009-10, υπήρξε λιγότερο επιτυχημένη, με το σύλλογο να καταλαμβάνει την 8η θέση της τελικής βαθμολογίας.
Την επόμενη αγωνιστική περίοδο, 2010-11 τερμάτισε στην 7η θέση με ασφάλεια πάνω από τη ζώνη του υποβιβασμού. Τη χρονιά 2011-12 οι επιδόσεις της ομάδας βελτιώθηκαν και με απολογισμό 16 νίκες και 6 ήττες κατετάγη 4η. Μετά από την εθελοντική αποχώρηση του Διαγόρα Ρόδου από τις εθνικές κατηγορίες, ο Κρόνος ανήλθε ως πρώτος επιλαχών στη Β' Εθνική. Η παρουσία του εκεί υπήρξε βραχύβια, εφόσον την περίοδο 2012-13 τερμάτισε στην 11η θέση του βαθμολογικού πίνακα και υποβιβάστηκε.
Από τις τάξεις του συλλόγου έχουν ξεπηδήσει αθλητές που έκαναν καριέρα σε άλλους συλλόγους, με κορυφαία περίπτωση αυτή του Χρήστου Μυριούνη και πιο πρόσφατη αυτή του Κώστα Καϊμακόγλου.

Τμήματα υποδομής

Η εφηβική ομάδα του Κρόνου έχει κατακτήσει μία φορά το πρωτάθλημα της Ε.Σ.ΚΑ.Ν.Α., ενώ έχει υπάρξει και φιναλίστ του Πανελληνίου Πρωταθλήματος Εφήβων.

Σήμα

Το επίσημο σήμα του συλλόγου έχει υποστεί αλλαγές με το πέρασμα του χρόνου.
Χρήστος Δέλλιος

Βιογραφικά στοιχεία

Ο Χρήστος Δέλλιος γεννήθηκε το 1869 στη Μπογδάνιτσα. Οι πρόγονοί του κατάγονταν από το Κοστουρίνο της Στρώμνιτσας, αλλά κατέφυγαν στη Μπογδάνιτσα λόγω αναταραχών με τους Τούρκους. Ο ίδιος μεγάλωσε και πήγε σχολείο στις Σέρρες (1872-1885) και κατόπιν μετακόμισε στη Γευγελή το 1888. Γρήγορα αποτέλεσε έναν από τους σημαντικότερους προκρίτους της πόλης. Ο Χρήστος Δέλλιος ασκούσε το επάγγελμα του ζαχαροπλάστη (είχε καφενείο με μπιλιάρδο την κεντρική πλατεία), γεγονός που του έδωσε και το προσωνύμιο "Ζαχαροπλάστης". Με τη σύζυγό του Μαρία Μόσχου του Αθανασίου απέκτησε τέσσερα παιδιά (Βασίλειος, Αναστασία, Βικτωρία που έζησαν στην Ελλάδα - Θεσσαλονίκη και Κορυφή Ημαθίας, και έναν γιο με το πιθανό όνομα Αντώνιος, του οποίου η τύχη αγνοείται μετά την μετοίκησή του στην Νότιο Αμερική στις αρχές του 20ου αιώνα).
Οι Ρώσοι αξιωματικοί Σβίρκυ και Πετσώφ που ανέλαβαν την εποπτεία της περιοχής Γευγελής (μετά τις μεταρρυθμίσεις της Πύλης και τη διεθνή διαμεσολάβηση), που όμως προωθούσαν την πανσλαβιστική πολιτική, αλλά και η φιλοβουλγαρική στάση του καϊμακάμη Γευγελής Ραμίζ εφέντη (που εντυπωσίαζε ακόμα και τους Ευρωπαίους διπλωμάτες), είχαν καταστήσει την περιοχή (μαζί με την περιοχή Δοϊράνης) στα μέσα του 1901, άντρο 4.000 περίπου, ενόπλων Βουλγάρων κομιτατζήδων. Το 1898 σημειώθηκαν μαζικές δολοφονίες Ελλήνων προκρίτων και ιερέων από το Βουλγαρικό κομιτάτο στη Γευγελή, ενώ το 1899 δολοφονήθηκε ο ιατρός Δημήτριος Κυβερνίδης, στέλεχος του Ελληνισμού. Λόγω της εντεινόμενης Βουλγαρικής βίας στην περιοχή της Γευγελής, ο Χρήστος Δέλλιος ίδρυσε το 1902 τη Φιλόπτωχο Αδελφότητα.
Η Φιλόπτωχος Αδελφότητα της Γευγελής οργανώθηκε στα πρότυπα της Φιλικής Εταιρείας και ενώ φαινομενικά εμφανίζονταν στις Οθωμανικές αρχές ως φιλανθρωπικό ίδρυμα, δρούσε κρυφά ως ένοπλος πυρήνας προκειμένου να αντιμετωπίσει τις Βουλγαρικές βιαιότητες (δολοφονίες, καταστροφές οικιών και καταστημάτων, απόσπαση χρημάτων κ.α.). Ο Χρήστος Δέλλιος μύησε στην αδελφότητα σημαντικούς και ικανούς Γευγελιώτες. Τα αρχικά στελέχη ήταν ο Αθανάσιος Αρβανίτης, ο Γεώργιος Τσολάκης, ο Χαρίσιος Χατζηζαφειρίου και ο Βασίλειος Σιωνίδης. Για να οργανώσει την ένοπλη ομάδα ο Χρήστος Δέλλιος φρόντισε να προμηθευτεί οπλισμό με ιδίους πόρους. Η πολιτοφυλακή αυτή, υπό την ηγεσία του Χρήστου Δέλλιου, έδρασε στην πόλη της Γευγελής και στα περίχωρά της και κατάφερε να αποτρέψει τη συνέχιση των δολοφονιών κατά των στελεχών του Ελληνισμού της περιοχής από μέρους του Βουλγαρικού κομιτάτου. Έτσι ο Ελληνισμός της πόλης κατάφερε να διασωθεί έως ότου το Ελληνικό κράτος απέστειλε προς βοήθεια της τοπικής άμυνας, έμπειρους και εκπαιδευμένους αξιωματικούς για την προάσπιση των Ελληνικών πληθυσμών. Τα τελευταία χρόνια της ζωής του (απεβίωσε το 1957) τα έζησε στην Κορυφή Ημαθίας όπου καλλιέργουσε τα χωράφια που του παραχώρησε το Ελληνικό κράτος (τότε Βασίλειο της Ελλάδος) μετά την παρασημοφόρησή του στις 7 Μαίου 1938. Το 1970 στην κορυφή Ημαθίας στήθηκε προτομή του, φιλοτεχνημένη από τον καθηγητή Αθανάσιο Μηνόπουλο.
Πρωτάθλημα Ε.Π.Σ. Πειραιώς 1983-84

Το πρωτάθλημα της Ένωσης Πειραιώς της περιόδου 1983-84 διοργανώθηκε σε τρεις κατηγορίες. Συνολικά, στα πειραϊκά πρωταθλήματα πήραν μέρος 84 σύλλογοι. Τους τίτλους των δυο ομίλων της Α΄ Κατηγορίας κατέκτησαν ο Άρης Νικαίας και ο Α.Σ. Ποντίων Δραπετσώνας. Και οι δυο πρωταθλητές ανέβηκαν στο Εθνικό Ερασιτεχνικό Πρωτάθλημα της περιόδου 1984-85. Υπερπρωταθλήτρια Πειραιώς ανακηρύχθηκε η ομάδα της Δραπετσώνας, επικρατώντας τον αντιπάλου της με σκορ 3-1 στις 30 Μαΐου του 1984 στο γήπεδο Μοσχάτου.